刘子翚
同翁士特李似表谒巽伯少卿因作醉歌
翁刘异氏居同里，奕叶论交今久矣。
陇西京兆实姻连，我既识翁因识李。
巽卿自洛始迁闽，寄食僧房仍密迩。
盍簪雅好有新旧，倾盖高情无彼此。
酣歌掷剑悲群公，胡为局促荒山中。
曲肱放浪虽所乐，乐此亦知吾道穷。
自闻胡马再南牧，九州何地无兵戎。
世衰成改不以正，奸宄得意为英雄。
儒生守经昧时变，愤切气欲摩苍穹。
斯言拨弃勿复理，把酒论诗差可喜。
围炉夜语忘刻漏，吹灯晓色盈窗几。
归涂草棘索风袍，主人谢客仆御劳。
云山怅望一回首，虎豹出穴哀猿号。